*V skladu s 6.členom Zakona o gospodarskih zbornicah (Ur.l. RS, 60/2006, vključno s spremembami), na osnovi programskih nalog GZS pri pospeševanju inovacijske dejavnosti (10. člen Statuta GZS z dne 22. 11. 2006, vključno s spremembami), in skladno s programom spodbujanja razvoja in inovacij »Inovativna Slovenija«, je Upravni odbor GZS Posavske gospodarske zbornice, Krško dne 15. 2. 2023 sprejel*

#### **PRAVILNIK**

#### **O PODELJEVANJU PRIZNANJ GZS ZA INOVACIJE**

#### **V POSAVSKI REGIJI**

**1. člen**

**(Uvodne določbe)**

S Pravilnikom o podeljevanju priznanj GZS za inovacije v posavski regiji (v nadaljevanju Pravilnik) se določijo merila, način in postopek zbiranja, ocenjevanja ter podeljevanja priznanj za inovativne dosežke na območju GZS Posavske gospodarske zbornice, Krško (v nadaljevanju RZ).

**2. člen**

**(Pooblaščena odgovorna oseba GZS)**

Priznanja po tem pravilniku se podeljujejo za inovacije, ki so bile prijavljene na razpis RZ.

Za skladnost poteka 13-ih regijskih razpisov in nacionalnega izbora skrbi odgovorna oseba GZS, ki jo pooblasti generalni/na direktor/ica GZS (v nadaljevanju Pooblaščena odgovorna oseba GZS).

Pooblaščena odgovorna oseba ima nalogo, da organizira ocenjevanje nacionalnih inovacijskih predlogov, izvedbo, preverjanje in ukrepanje.

Za koordinacijo posameznega razpisa izmed 13-ih razpisov na regijskem nivoju in skladnost s Pravilnikom skrbi direktor regijske zbornice oz. iz njegove strani pooblaščena odgovorna oseba.

**3. člen**

**(Definicija inovacije)**

Inovacije po tem pravilniku so definirane v skladu s pravili Organizacije za gospodarsko sodelovanje in razvoj - OECD kot sledi:

* inovacija predstavlja proces spreminjanja zamisli v izdelek, postopek, storitev ali organizacijo oziroma proces preoblikovanja ustvarjalnosti v dobiček ali koristno uporabo;
* inovacije zajemajo nove izdelke, postopke in storitve ter bistveno izboljšane izdelke, postopke in storitve. Inovacija je uvedena, ko se pojavi na trgu (inovacija izdelka, storitve) ali uporabi v okviru postopka (inovacija postopka) ali je koristno uporabljena v družbene namene (družbene in socialne inovacije). Izdelek, storitev ali postopek morajo biti novi ali bistveno izboljšani za podjetje, ni pa nujno, da so novi na trgu;
* inovacije vključujejo vrsto znanstvenih, tehnoloških, organizacijskih, finančnih in gospodarskih aktivnosti;
* inovacija temelji na rezultatih novega tehnološkega razvoja, novih kombinacij že obstoječih

tehnologij ali uporabi drugega znanja, ki ga je pridobilo podjetje.

Inovacija je tehnološka ali netehnološka koristna novost, ki jo za tako opredelijo odjemalci oziroma uporabniki.

Koristnost novosti v praksi se dokazuje z uspešno prodajo ali uporabo (socialne inovacije) na domačem ali mednarodnem trgu, v primeru koristne uporabe v organizaciji, kjer je nastala, pa s podatki uporabnikov.

**4. člen**

**(Prijavitelji)**

Vsaka gospodarska družba, podjetje, samostojni podjetnik posameznik, samostojni inovator ali druga organizacijska oblika (v nadaljevanju predlagatelj) lahko kandidira za priznanje po tem Pravilniku s prijavo na osnovi razpisa, ki je zaključen do datuma, ki ga določi Upravni odbor RZ. Prijave so podane preko spletnega obrazca ali preko maila opredeljeni odgovorni osebi na regijski zbornici.

**5. člen**

**(Priznanja)**

Zbornica podeljuje priznanja avtorjem ali skupinam avtorjev inovacij za njihov inovacijski predlog ter predlagateljem, ki so inovacijo realizirale.

O vrsti priznanja odloča končna ocena skladno z navodili za ocenjevanje, ki so določeni v Prilogi 1, ki je sestavni del tega pravilnika.

Priznanja za inovacije so:

* zlato priznanje
* srebrno priznanje
* bronasto priznanje
* »Prebojna invencija«

\*Posebno priznanje za inovacijski izziv se podeli inovaciji, ki najbolj naslavlja izziv, ki je na začetku razpisa opredeljen s strani strokovnih služb GZS.

Priznanje »Prebojna invencija« se podeli vsem inovacijskim predlogom, ki pri gospodarskih učinkih še nimajo ustreznih učinkov in prodaje na trgu in ne dosegajo opredeljenega števila točk za bronasto priznanje. Vsaka RZ ima možnost, da na nacionalni nivo pošlje en inovacijski predlog s prejetim regijskim priznanjem »Prebojna invencija«. Med vsemi prejetimi nacionalna komisija s konsenzom, upoštevajoč potencial prihodnjih donosov izbere najboljšo, ki prejme nacionalno priznanje »Prebojna invencija«.

Na listini regijskega priznanja so podatki: stopnja priznanja, ime in priimek avtorja oz. soavtorjev inovacije, naziv predlagatelja oz. predlagateljev, naziv inovacije, datum ter podpisa predsednika Komisije za inovacije in predsednika RZ.

Vsaka prejeta inovacija prejme uokvirjeno priznanje z nazivom predlagatelja, vsak od avtorjev pa svoje priznanje v ustrezni mapi z logotipom GZS RZ.

Na listini nacionalnega priznanja so podatki: stopnja priznanja, ime in priimek avtorja oz. soavtorjev inovacije, naziv predlagatelja oz. predlagateljev, naziv inovacije, datum ter podpis predsednika GZS.

**6. člen**

**(Izbor regijske komisije za ocenjevanje)**

RZ v skladu z razpisom zbira prijave inovacij na osnovi tega pravilnika in jih pripravi za ocenjevanje.

O predlogih odloča Komisija za inovacije, ki jo na osnovi strokovnih področij prejetih prijav inovacij predlaga strokovna služba RZ. Komisijo za inovacije potrdi Upravni odbor RZ. Upravni odbor RZ potrdi tudi predsednika ocenjevalne komisije. Po potrebi se RZ s strokovno službo GZS, posvetuje glede dopolnitve komisije z novim članom, ki lahko izhaja iz druge regije. Pri delovanju komisije za inovacije sodeluje predstavnik RZ ter po potrebi tudi predstavnik strokovne službe GZS. Za skladnost ocenjevanja s Pravilnikom skrbi direktor regijske zbornice oz. Iz njegove strani pooblaščena odgovorna oseba.

**7. člen**

**(Izbor nacionalne komisije za ocenjevanje)**

Pooblaščena odgovorna oseba GZS v skladu z razpisom zbira inovacijske predloge RZ, ki so uvrščeni na nacionalni nivo in jih pripravi za ocenjevanje.

Stalni člani nacionalne komisije so predsedniki regijskih ocenjevalnih komisij (13 članov).

Dodatne člane komisije sestavljajo še kompetentni ocenjevalci za področja/dejavnosti, ki jih prej imenovanih 13 članov ne pokriva.

Vsak nacionalni partner imenuje enega člana nacionalne komisije.

Največje število članov nacionalne komisije je 25.

Za skladnost ocenjevanja s Pravilnikom skrbi pooblaščena odgovorna oseba GZS.

Stalne člane nacionalne komisije za inovacije potrdi Upravni odbor GZS, z izjemo ocenjevalce, ki so opredeljeni zaradi potreb po strokovnem znanju po prejetih inovacijskih predlogih.

Dodatne strokovnjake za ocenjevanje predlaga pooblaščena odgovorna oseba GZS, glede na prejete inovacijske predloge.

**8. člen**

**(Kategorije)**

Ocenjevalna komisija prispele predloge razvrsti v 5 kategorij inovacij:

* **Produktne inovacije** (Proizvod ali storitev, ki je nov ali bistveno izboljšan. Vključuje znatne izboljšave tehničnih specifikacij, sestavnih delov in materialov, programske opreme v izdelku, prijaznost do uporabnika ali druge funkcionalne značilnosti);
* **Procesne inovacije** (Nov ali bistveno izboljšan proizvodni proces oz. postopek. To vključuje pomembne spremembe v tehniki, opremi in / ali programski opremi);
* **Trženjske inovacije** (Nov način trženja, ki vključuje pomembne spremembe v oblikovanju proizvoda ali embalaže, promocijske predstavitve, promocijo izdelkov ali cen);
* **Organizacijske inovacije** (Nove organizacijske metode v poslovnih praksah, v organizaciji delovnega mesta ali pri zunanjih odnosih);
* **Družbene inovacije** (nove ideje, koncepti in strategije, ki odgovarjajo na potrebe družbe).

Možne so tudi kombinacije kategorij.

**9. člen**

**(Inovacijski izziv)**

Vsako leto lahko RZ skladno z dogovorom s Strokovno službo GZS, odgovorno za področje tehnološkega razvoja in inovativnosti, določi poseben inovacijski izziv, katerega rešujejo inovacije ne glede na kategorijo iz prejšnjega člena. Z inovacijskim izzivom RZ pozove skupino inovatorjev ali skupino inovacij, ki se jih posebej izpostavi oz. nagradi na podelitvah priznanj za inovacije.

Komisija RZ označi v kolikor se kateri izmed poslanih inovacijskih predlogov na nacionalni nivo umešča tudi v kategorijo inovacijski izziv. Nacionalna komisija izbere eno inovacijo izmed vseh prispelih inovacijskih predlogov na nacionalni nivo, ki najuspešnejše naslavlja inovacijski izziv. Nacionalna komisija izbere inovacijo z glasovanjem vseh članov komisije – vsak član ima možnost enega glasu.

**10. člen**

**(Ocenjevanje)**

Komisija izvede ocenjevanje in usklajevanje ocen skladno s Poslovnikom o delu komisij, izračuna končne ocene inovacijskih prijav ter določi vrsto priznanj na podlagi navodil za ocenjevanje, ki so opredeljeni v Prilogi 1 tega pravilnika. Dodatno so vsi predlagatelji povabljeni k predstavitvi svoje inovacije pred komisijo. Predstavitev pred komisijo ni nujna, je pa zelo priporočljiva, saj komisija z dodatnimi vprašanji pridobi morebitne manjkajoče podatke in ustrezno prilagodi končno oceno, če je to smiselno. Ocenjevalna komisija je pri svojem delu avtonomna, njene odločitve pa so dokončne.

Komisija RZ na regijskem nivoju in nacionalna komisija na nacionalnem nivoju na podlagi sprejetega pravilnika in kriterijev za ocenjevanje predlogov inovacij podeli zlata, srebrna, bronasta priznanja, priznanje »Prebojna invencija«, ter izbere inovacijski predlog, ki naslavlja inovacijski izziv (v kolikor je). Komisija lahko neustrezne inovacijske prijave zavrne, z ustrezno utemeljitvijo ali zahteva dodatne pojasnitve.

Če pri katerem od članov ocenjevalne komisije pri ocenjevanju inovacijskega predloga pride do konflikta njegovih osebnih ali poslovnih interesov, kar posledično vpliva na objektivnost njegovega ocenjevanja, se mora ta član sam izločiti iz komisije pri ocenjevanju spornega predloga.

Predlog za izločitev člana ocenjevalne komisije v primeru iz prejšnjega odstavka tega člena, lahko poda tudi posamezni član ocenjevalne komisije. Predlog za izločitev je sprejet, če zanj glasuje večina vseh članov ocenjevalne komisije.

Po potrebi lahko ocenjevalna komisija k svojemu delu povabi tudi strokovnjake zunanjih institucij, ki lahko opravijo ogled inovacij.

Na osnovi odločitve Komisije za inovacije RZ, RZ do dogovorjena roka dostavi Pooblaščeni odgovorni osebi na GZS popolno dokumentacijo o **treh** najbolje ocenjenih zlatih inovacijah, ki se potegujejo za priznanje na nacionalni ravni.

V kolikor na posamezno RZ prispe **15 inovacij** ali več, lahko RZ Pooblaščeni odgovorni osebi na GZS predložijo en dodaten zlat inovacijski predlog za vsakih dodatnih 8 inovacijskih predlogov (do 23 predlogov, 4 na nacionalni nivo, do 31 predlogov, 5 na nacionalni nivo, itd.)

Komisija RZ ima možnost, da na nacionalni nivo uvrsti **en,** najboljši inovacijski predlog s priznanjem »Prebojna invencija«

**11. člen**

**(Kriteriji ocenjevanja)**

Ocenjevalna komisija vrednoti inovacijske prijave po naslednjih kriterijih:

1. **Izziv, ki ga inovacija rešuje**
	* Opis izziva/problema, ki ga inovacija rešuje. Kakšno je izhodiščno stanje oz. kaj je pripeljalo do izziva.
	* Jasno opišite kdo so ciljne skupine kupcev oz. končni uporabniki inovacije.
	* Kakšna je razsežnost inovacije? Kaj predstavlja na globalnem in/ali nacionalnem nivoju in/ali kaj predstavlja na nivoju organizacije?
	* Opredelite področje, ki ga inovacija naslavlja.
	* Najvišje možno število točk: **1,5**
2. **Opis inovacije. Kakšna je vaša rešitev in kakšno novo vrednost inovacija ustvarja?**
	* Podroben opis inovacije. Jasno je opisano na kakšen način inovacija rešuje izpostavljen izziv/problem in katere ključne lastnosti oz. funkcije izdelka/storitve/rešitve so izboljšane.
	* Dodajte podatek ali gre za STALNO, PREBOJNO ali DISRUPTIVNO INOVACIJO, ter na katero področje inovacija naslavlja (8. člen Pravilnika).
	* Jasno so opisani in posredni in neposredni konkurenti na področju predlagane inovacije. V čem se predlagana inovacija razlikuje, v čem je boljša od konkurence.
	* Inovacijska ekipa: Inovacija je bila razvita z multidisciplinarno ekipo, pri razvoju ste sodelovali s strokovnjaki iz razvojno-raziskovalnih organizacij, drugih gospodarskih organizacij.
	* Zaščita inovacije Inovacija je zaščitena z mednarodnim patentom, z blagovno znamko v tujini, z modelom v tujini, z avtorsko pravico na mednarodnem nivoju, s slovenskim patentom (navedba konkretnega imena/številke), poslovno skrivnostjo. V primeru, da inovacija nima širše priznane zaščite, pojasnite vaše vzvode in razloge za to odločitev.
	* Najvišje možno število točk: **2,5**
3. **Gospodarski učinki inovacije** (v primeru družbene inovacije – širši družbeni učinki)
	* Opišite trg, ter vrednostno opredelite vaš tržni delež. V primeru, da gre za koristno uporabo in ne prodajo inovacije, je jasno opisan obseg oz. širina uporabe inovacije.
	* Opišite trenutne finančne učinke na vašo organizacijo, ter kakšna je bila strategija doseganja le teh.
	* Predstavite oceno za prihodnost (v % rasti ali v EUR) ter strategijo doseganja finančnih in drugih gospodarskih učinkov. Predstavite vpliv inovacije na morebitno znižanje stroškov, povečanje prihodkov, dobička ali dodane vrednosti.
	* Kakšna je vrednost vlaganj v razvoj inovacije (lahko opisno, % ali v EUR).
	* Najvišje možno število točk: **2,5**
4. **Trajnostni in okoljski učinki inovacije**
	* Trajnostni učinki: Vpliv inovacije na podjetje, širšo družbo, okolje v katerem podjetje deluje. Ali inovacija ustvarja nova delovna mesta, oziroma prispeva k optimizaciji in bolj kvalitetnim delovnim mestom.
	* Opišite učinek na razvoj inovacijske kulture v podjetju, organizaciji, pri posameznikih, ter razvoj njihovih kompetenc, spodbujanje interdisciplinarnosti pri inoviranju, timsko delo, sodelovanje z uporabniki.
	* Opišite vpliv inovacije na okolje. Ali je pri snovanju inovacije uporabljen trajnostni vidik - Krožno gospodarstvo, učinkovita raba materialov, energije, emisije toplogrednih plinov, ravnanje z odpadki.
	* Učinek in vpliv na zeleni prehod.
	* Kako inovacija spodbuja varčevanje, trajnost tako pri podjetju, kot uporabnikih.
	* Najvišje možno število točk: **2,5**
5. **Zakaj je inovacija edinstvena?**
	* Predstavite najpomembnejše učinke, ki jih inovacija prinaša družbi.
	* Najvišje možno število točk: **1**

**Skupno število točk je 10.**

**12. člen**

**(Višina ocene)**

Ocenjevanje inovacijskih predlogov na **regijskem** nivoju:

* Zlato priznanje se podeli za končno oceno 9 ali več;
* Srebrno priznanje se podeli za končno oceno, ki je večja ali enaka 8 in manjša od 9;
* Bronasto priznanje se podeli za končno oceno, ki je večja ali enaka 7,0 in manjša od 8;
* »Prebojna invencija«: Priznanje se podeli za končno oceno, ki je manjša od 7,0.

Za inovacije, za katere je očitno, da niso bile deležne organizirane in profesionalne podpore, lahko komisija zgoraj navedene kriterije zniža za 10 % tako, da:

* zlato priznanje podeli za končno oceno 8,1 ali več,
* srebrno priznanje podeli za končno oceno, ki je večja ali enaka 7,2 in manjša od 8,1,
* bronasto priznanje podeli za končno oceno, ki je večja ali enaka 6,3 in manjša od 7,2.
* »Prebojna invencija«: Priznanje se podeli za končno oceno, ki je manjša od 6,3.

Ocenjevanje inovacijskih predlogov na **nacionalnem** nivoju:

* Zlato priznanje se podeli inovacijskim predlogom, ki so znotraj 5 % od najvišje ocenjenega inovacijskega predloga.
* Srebrno priznanje se podeli za končno oceno, ki je večja ali enaka 7,7 in manjša od vrednosti 5 % pod najvišje ocenjeno inovacijo.
* Bronasto priznanje se podeli za končno oceno, je manjša od 7,7.

Za inovacije, za katere je očitno, da niso bile deležne organizirane in profesionalne podpore, lahko nacionalna komisija zgoraj navedene kriterije zniža za 10 %.

Nacionalna komisija izmed prejetih predlogov »Prebojna invencija« z glasovanjem in na podlagi ocenjevanja prihodnjih donosov izbere **eno** Nacionalno «Prebojno invencijo«.

**13. člen**

**(Nacionalni partner)**

Nacionalni partnerji projekta so pristojna ministrstva z njihovimi izvajalskimi agencijami.

**14. člen**

**(Poslovna skrivnost)**

Vse prispele vloge se v celoti obravnavajo kot poslovna skrivnost. Vsi člani komisije (regionalna in nacionalna) so zavezani k ne-izdajanju podatkov iz inovacijskih predlogov (to jamčijo s podpisom izjave).

**15. člen**

**(Pravica uporabe)**

Inovator, ki prejme priznanje GZS za inovacijo v Sloveniji, si s tem pridobi pravico uporabe priznanja v komercialne in publicistične namene. Pravice iz tega člena prenehajo, če pride do njihove zlorabe.

Za zlorabo se šteje:

* zavajanje Komisije s posredovanjem neresničnih podatkov,
* uporaba priznanja GZS v namene, ki niso povezani z inovacijo,
* podajanje netočnih informacij glede stopnje priznanja oz. nivoja priznanja (regijski, nacionalni).

**16. člen**

**(Končne določbe)**

Ta pravilnik začne veljati z dnem njegovega sprejema.

Z dnem začetka veljave tega pravilnika preneha veljati Pravilnik o podeljevanju priznanj GZS za inovacije v Posavski gospodarski zbornici, Krško, ki ga je Upravni odbor PGZK sprejel dne 25. 2. 2021.

|  |  |  |
| --- | --- | --- |
|  |  |  |
| Darko Gorišek, direktor |  | Danijel Levičar, predsednik Upravnega odbora |
| Posavska gospodarska zbornica, Krško |  | Posavska gospodarska zbornica, Krško |

V Krškem, dne 15. 2. 2023

Priloge:

Navodila za ocenjevanje inovacijskih prijav

**PRILOGA 1**

K PRAVILNIKU O PODELJEVANJU PRIZNANJ GZS ZA NAJBOLJŠE INOVACIJE,

ki ga je sprejel Upravni odbor Posavske gospodarske zbornice, Krško na seji dne, 15. 2. 2023

#### **NAVODILA ZA OCENJEVANJE INOVACIJSKIH PRIJAV**

1. Vsak član ocenjevalne komisije ocenjuje inovacijski predlog po vseh kriterijih, navedenih v 11. členu Pravilnika o podeljevanju priznanj GZS inovacijam.
2. Posamezni kriteriji se ocenjujejo glede na stopnje, ki so podane v nadaljevanju navodil. Ocenjevalna komisija vrednoti inovacijske prijave po naslednjih kriterijih:
3. **Izziv, ki ga inovacija rešuje**
	* Opis izziva/problema, ki ga inovacija rešuje. Kakšno je izhodiščno stanje oz. kaj je pripeljalo do izziva.
	* Jasno opišite kdo so ciljne skupine kupcev oz. končni uporabniki inovacije.
	* Kakšna je razsežnost inovacije? Kaj predstavlja na globalnem in/ali nacionalnem nivoju in/ali kaj predstavlja na nivoju organizacije?
	* Opredelite področje, ki ga inovacija naslavlja.
	* Najvišje možno število točk: **1,5**
4. **Opis inovacije. Kakšna je vaša rešitev in kakšno novo vrednost inovacija ustvarja?**
	* Podroben opis inovacije. Jasno je opisano na kakšen način inovacija rešuje izpostavljen izziv/problem in katere ključne lastnosti oz. funkcije izdelka/storitve/rešitve so izboljšane.
	* Dodajte podatek ali gre za STALNO, PREBOJNO ali DISRUPTIVNO INOVACIJO, ter na katero področje inovacija naslavlja (8. člen pravilnika).
	* Jasno so opisani in posredni in neposredni konkurenti na področju predlagane inovacije. V čem se predlagana inovacija razlikuje, v čem je boljša od konkurence.
	* Inovacijska ekipa: Inovacija je bila razvita z multidisciplinarno ekipo, pri razvoju ste sodelovali s strokovnjaki iz razvojno-raziskovalnih organizacij, drugih gospodarskih organizacij
	* Zaščita inovacije Inovacija je zaščitena z mednarodnim patentom, z blagovno znamko v tujini, z modelom v tujini, z avtorsko pravico na mednarodnem nivoju, s slovenskim patentom (navedba konkretnega imena/številke), poslovno skrivnostjo. V primeru, da inovacija nima širše priznane zaščite, pojasnite vaše vzvode in razloge za to odločitev.
	* Najvišje možno število točk: **2,5**
5. **Gospodarski učinki inovacije** (v primeru družbene inovacije – širši družbeni učinki)
	* Opišite trg, ter vrednostno opredelite vaš tržni delež. V primeru, da gre za koristno uporabo in ne prodajo inovacije, je jasno opisan obseg oz. širina uporabe inovacije.
	* Opišite trenutne finančne učinke na vašo organizacijo, ter kakšna je bila strategija doseganja le teh.
	* Predstavite oceno za prihodnost (v % rasti ali v EUR) ter strategijo doseganja finančnih in drugih gospodarskih učinkov. Predstavite vpliv inovacije na morebitno znižanje stroškov, povečanje prihodkov, dobička ali dodane vrednosti.
	* Kakšna je vrednost vlaganj v razvoj inovacije (lahko opisno, % ali v EUR).
	* Najvišje možno število točk: **2,5**
6. **Trajnostni in okoljski učinki inovacije**
	* Trajnostni učinki: Vpliv inovacije na podjetje, širšo družbo, okolje v katerem podjetje deluje. Ali inovacija ustvarja nova delovna mesta, oziroma prispeva k optimizaciji in bolj kvalitetnim delovnim mestom.
	* Opišite učinek na razvoj inovacijske kulture v podjetju, organizaciji, pri posameznikih, ter razvoj njihovih kompetenc, spodbujanje interdisciplinarnosti pri inoviranju, timsko delo, sodelovanje z uporabniki.
	* Opišite vpliv inovacije na okolje. Ali je pri snovanju inovacije uporabljen trajnostni vidik - Krožno gospodarstvo, učinkovita raba materialov, energije, emisije toplogrednih plinov, ravnanje z odpadki.
	* Učinek in vpliv na zeleni prehod.
	* Kako inovacija spodbuja varčevanje, trajnost tako pri podjetju, kot uporabnikih.
	* Najvišje možno število točk: **2,5**
7. **Zakaj je inovacija edinstvena?**
	* Predstavite najpomembnejše učinke, ki jih inovacija prinaša družbi.
	* Najvišje možno število točk: **1**

\*Skupno število točk je 10.

**Podane ocene:**

Ocenjevalec vsako vprašanje oceni z oceno od 5-10 točk.

* + Ocena 5: Vsebina na temo kriterija je podana zelo neoprijemljivo;
	+ Ocena 6: Vsebina na temo kriterija je podana, niso podane vse informacije, oziroma inovacija določene teme ne naslavlja
	+ Ocena 7: Vsebina na temo kriterija je podana, inovacija določene teme naslavlja le delno, omogoča pa primerljivost z obstoječimi rešitvami
	+ Ocena 8: Vsebina na temo kriterija je podana kvalitetno, v večini kazalnikov dosega ali delno dosega zastavljene učinke
	+ Ocena 9: Vsebina na temo kriterija je podana kvalitetno, v večini kazalnikov dosega zastavljene učinke
	+ Ocena 10: Vsebina na temo kriterija je podana kvalitetno, pri vseh kazalnikih dosega ali presega učinke

Za podelitev priznanja se upoštevajo inovacije, ki so bile v praktični uporabi največ dve leti pred letom, ki ga zajema razpis GZS.

**OCENE:**

Ocenjevanje inovacijskih predlogov na **regijskem** nivoju:

* Zlato priznanje se podeli za končno oceno 9 ali več;
* Srebrno priznanje se podeli za končno oceno, ki je večja ali enaka 8 in manjša od 9;
* Bronasto priznanje se podeli za končno oceno, ki je večja ali enaka 7,0 in manjša od 8;
* »Prebojna invencija«: Priznanje se podeli za končno oceno, ki je manjša od 7,0.

Za inovacije, za katere je očitno, da niso bile deležne organizirane in profesionalne podpore, lahko komisija zgoraj navedene kriterije zniža za 10 % tako, da:

* zlato priznanje podeli za končno oceno 8,1 ali več,
* srebrno priznanje podeli za končno oceno, ki je večja ali enaka 7,2 in manjša od 8,1,
* bronasto priznanje podeli za končno oceno, ki je večja ali enaka 6,3 in manjša od 7,2.
* »Prebojna invencija«: Priznanje se podeli za končno oceno, ki je manjša od 6,3.

Ocenjevanje inovacijskih predlogov na **nacionalnem** nivoju:

* Zlato priznanje se podeli inovacijskim predlogom, ki so znotraj 5 % od najvišje ocenjenega inovacijskega predloga.
* Srebrno priznanje se podeli za končno oceno, ki je večja ali enaka 7,7 in manjša od vrednosti 5 % pod najvišje ocenjeno inovacijo.
* Bronasto priznanje se podeli za končno oceno, je manjša od 7,7.

Za inovacije, za katere je očitno, da niso bile deležne organizirane in profesionalne podpore, lahko nacionalna komisija zgoraj navedene kriterije zniža za 10 %.

Nacionalna komisija izmed prejetih predlogov »Prebojna invencija« z glasovanjem in na podlagi ocenjevanja prihodnjih donosov izbere **eno** Nacionalno «Prebojno invencijo«.